b'\n_START_ARTICLE_\nDejan Zavec\n_START_SECTION_\nProfesionalna kariera\n_START_PARAGRAPH_\nZavec je svojo \xc5\xa1portno pot po prestopu med profesionalce nadaljeval v nem\xc5\xa1kem boksarskem klubu Sport Events Steinforth. Ko je Zavec za\xc4\x8del kariero profesionalnega boksarja, je bil na lestvici uvr\xc5\xa1\xc4\x8den okoli 1380. mesta, a je \xc5\xbee po prvem letu napredoval na polo\xc5\xbeaj okrog 100. mesta._NEWLINE_V svoji karieri je osvojil naslov medcelinskega boksarskega prvaka v velterski kategoriji po zdru\xc5\xbeenjih IBF in WBO in svetovnega prvaka v velterski kategoriji po zdru\xc5\xbeenju IBF, v za\xc4\x8detku leta 2008 je postal prvak Evropske unije, leta 2015 pa svetovni prvak v super velterski kategoriji po zdru\xc5\xbeenju WBF. Svoj prvi naslov je Zavec osvojil leta 2004.\n_START_SECTION_\nPomembnej\xc5\xa1i dvoboji\n_START_PARAGRAPH_\n25. marca 2006 je Zavec v Oranienburgu po prekinitvi v 6. krogu po sodni\xc5\xa1kih ocenah s 3:0 premagal izzivalca \xc4\x8cilenca Joela Maya, ki je takrat nastopal za Avstrijo. Za Zavca je bil to dvajseti profesionalni dvoboj in hkrati dvajseta zmaga. Sodnik je dvoboj pred\xc4\x8dasno prekinil po tem, ko je Zavec v tr\xc4\x8denju nasprotnikov z glavama spet odprl rano na arkadi, ki jo je pred tem v eni od predhodnih rund Zavec zadal Mayu._NEWLINE_11. decembra 2009 se je v Ju\xc5\xbeni Afriki pomeril s takratnim svetovnim prvakom v velterski kategoriji po verziji IBF, Ju\xc5\xbeno-Afri\xc4\x8danom Isaacom Hlatshwayom. Zavec, ki je dvoboj bolje za\xc4\x8del, je v drugi rundi nasprotnika prvi\xc4\x8d spravil na tla, v tretji rundi pa ga je na tla spravil \xc5\xa1e dvakrat. Sodnik je dvoboj prekinil in oznanil tehni\xc4\x8dni knockout. Zavec je tako osvojil pas in naslov svetovnega prvaka. Dvoboj je trajal 8 minut in 55 sekund._NEWLINE_9. aprila 2010 je Zavec prvi\xc4\x8d ubranil naslov svetovnega prvaka v velterski kategoriji po verziji IBF v dvoboju z Argentincem Rodolfom Martinez v hali Tivoli v Ljubljani. Zmagal je s tehni\xc4\x8dnim knockoutom (TKO) v dvanajsti rundi, ko je sodnik prekinil dvoboj._NEWLINE_5. septembra 2010 je Zavec drugi\xc4\x8d branil naslov svetovnega prvaka v velterski kategoriji po verziji IBF v boju s Poljakom Rafalom Jackiewiczom v areni Sto\xc5\xbeice v Ljubljani pred 12.000 gledalci. Z Jackiewiczom je Zavec do tedaj do\xc5\xbeivel edini poraz v svoji profesionalni karieri 29. novembra 2008 v Katowicah na Poljskem. Zmagal je Zavec po sodni\xc5\xa1ki odlo\xc4\x8ditvi (117:111, 114:114, 117:111)._NEWLINE_18. februarja 2011 je Zavec \xc5\xa1e tretji\xc4\x8d ubranil naslov svetovnega prvaka v velterski kategoriji po verziji IBF v dvoboju z izzivalcem Ameri\xc4\x8danom Paulom Delgadom v ljubljanski areni Sto\xc5\xbeice. Zmagal je s tehni\xc4\x8dnim knockoutom (TKO) v peti rundi, ko je sodnik prekinil dvoboj._NEWLINE_3. septembra 2011 je Zavec \xc4\x8detrti\xc4\x8d branil naslov svetovnega prvaka v velterski kategoriji po verziji IBF v dvoboju z Ameri\xc4\x8danom Andrem Bertom v Biloxiju v ameri\xc5\xa1ki zvezni dr\xc5\xbeavi Mississippi. Dvoboj se je kon\xc4\x8dal s tehni\xc4\x8dnim knockoutom v peti rundi zaradi po\xc5\xa1kodbe Zav\xc4\x8devega obraza okoli o\xc4\x8desa, s \xc4\x8dimer je izgubil dvoboj, s tem pa tudi naslov prvaka. Berto mu naj bi takoj po dvoboju ponudil povratni obra\xc4\x8dun, do katerega pa nikoli ni pri\xc5\xa1lo._NEWLINE_11. aprila 2015 je Zavec osvojil naslov svetovnega prvaka v super velterski kategoriji po verziji WBF v dvoboju z Belgijcem Sasho Yengoyanom v dvorani Tabor v Mariboru. Dvoboj se je kon\xc4\x8dal z enoglasno odlo\xc4\x8ditvijo v dvanajsti rundi._NEWLINE_25. novembra 2015 se je Zavec \xc5\xa1e tretji\xc4\x8d podal v Ameriko, kjer se je v polsrednji katergoriji pomeril s Kubancem Erislandyjem Laro mestu Hialeah na Floridi. Dvoboj se je po sodni\xc5\xa1ki prekinitvi kon\xc4\x8dal v korist Lare \xc5\xbee v tretji rundi.'